Pressemeddelelse:

**Kalundborg har styr på behandlingskvaliteten***Kalundborg Kommune stiller krav om statsautorisation, når de indgår prisaftaler på fodplejeområdet. På den måde sikrer de sig, at pensionisterne kan få alle typer behandlinger og alle former for tilskud på et sted. Det er en stor fordel for kommunens pensionister, som ofte også anser prisaftaler som en blåstempling af kvaliteten. Og den tanke holder stik i Kalundborg Kommune, i modsætning til i mange andre kommuner.*

Tilskudsjunglen kan af og til kræve en machete for finde frem til det rette sted. Sådan er det dog ikke i Kalundborg Kommune, når pensionister skal have tilskud til fodbehandling. Kommunen har nemlig en politik om, at det udelukkende er statsautoriserede fodterapeuter, de indgår prisaftaler med, fordi borgerne her kan få alle slags behandlinger, uanset om de får det udvidede eller almindelige helbredstillæg.

Jessie Jørgensen, der er teamleder i Borgerservice, fortæller, at det har været kommunens politik i cirka ti år.

’Vi besluttede dengang, at vi ligeså godt kunne indgå en aftale med en behandler, der kan udføre alle behandlinger på alle typer patienter. Det er en helgardering, så vi ved, at vi kan sende alle derhen, også borgere med fx diabetes, gigt eller nedgroede negle, som skal behandles af en statsautoriseret fodterapeut med ydernummer.

Tilskud til fodbehandling er skarpt opdelt mellem region og kommune alt afhængig af, om borgeren har en sygdom eller lidelse såsom diabetes, svær ledde- eller psoriasisgigt, nedgroede negle eller arvæv efter strålebehandling af fodvorter. I den situation skal borgeren først have tilskud via sygesikringen, inden tilskuddet fra kommunen kan blive udløst. Det sker ved at få en henvisning hos lægen og søge behandling hos en statsautoriseret fodterapeut, der er den eneste faggruppe, der kan tilbyde fodterapi med tilskud via sygesikringen.

’Selvom vi har indgået en prisaftale med en bestemt fodterapeut, kan borgerne frit vælge, hvem de går til og vi har et godt samarbejde med alle. Har man en af de sygdomme og lidelser, som sygesikringen giver tilskud til, skal man dog vælge en statsautoriseret fodterapeut med ydernummer, hvis man ønsker tilskud via helbredstillægget til disse behandlinger,’ siger Jessie Jørgensen.

Inguna Nielsen har klinik i Høng og er den statsautoriserede fodterapeut, der har indgået en prisaftale kommunen.

’Jeg tror ikke, at mine patienter tænker over, at de kan få alle typer tilskud hos mig. Men man mærker jo heller ikke til noget, der bare glider. De tænker sikkert heller ikke over, at de også får optimal patientsikkerhed, fordi jeg i kraft af autorisationen skal leve op til en lang række krav om hygiejne, journalføring, tavshedspligt. Det er heller ikke alle, der ved, at det kun er ved behandlinger hos autoriserede fodterapeuter, at de har mulighed for at søge erstatning via Patienterstatningen eller klage via Styrelsen for Patientklager’, siger Inguna Nielsen og tilføjer, at hun er meget glad for samarbejdet med kommunen, som hun oplever har styr på det hele.

Tina Christensen, der er formand for Danske Fodterapeuter, er glad for, at Kalundborg Kommune har styr på kvaliteten i den prisaftale, de har indgået på fodplejeområdet og ser kommunen som et mønstereksempel.w

’Mange pensionister er forvirrede over tilskuddene, som er indviklede at forstå. Derfor mener jeg, at kommunen har et ansvar for at sørge for at gøre det enkelt for borgerne. Og det synes jeg, at Kalundborg Kommune fuldt ud lever op til’, siger hun.

**Tre typer tilskud**1. Sygesikringen giver tilskud til fodterapi til mennesker med diabetes, svær ledde- eller psoriasisgigt, nedgroede negle eller arvæv efter strålebehandling af fodvorter. Krav: Henvisning fra læge. Behandlingen kan kun finde sted hos statsautoriserede fodterapeuter med ydernummer.   
2. Almindeligt helbredstillæg: Hvis pensionister har en af de sygdomme/lidelser, som man kan få tilskud til via sygesikringen, kan pensionister søge kommunen om almindeligt helbredstillæg til at dække en del af egenbetalingen. Krav: Henvisning fra læge. Behandlingen kan kun finde sted hos statsautoriserede fodterapeuter med ydernummer.   
3. Udvidet helbredstillæg: Pensionister, der ikke lider af en af de sygdomme/lidelser, som man kan få henvisning til fra lægen, men f.eks. lider af funktionsnedsættelser kan være berettiget. Krav: Ingen krav til, hvem der foretager behandlingen eller udfører vurderingen.   
Kilde: Danske Fodterapeuter

Kontakt:   
Tina Rønhøj, kommunikationsmedarbejder i Danske Fodterapeuter: Telefon 43205123/24405546 eller tr@fodterapeut.dk.

Jessie Jørgensen, teamleder i borgerservice i Kalundborg Kommune. Telefon 59535202 eller jessie.jorgensen@kalundborg.dk

Foto:

Fotograf Steen Knarberg

På billedet: Jessie Jørgensen, teamleder i borgerservice i Kalundborg Kommune (th) og Mette Gustafsson, indkøbskonsulent i Kalundborg Kommune